
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 25 ianuarie 2011               

PL-x  858/2010                     


AVIZ
asupra propunerii legislative pentru modificarea şi completarea Codului Fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Codului Fiscal, trimisă cu adresa PL-x 858 din 13 decembrie 2010 şi înregistrată cu nr. 31/1267 din 16 decembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins iniţiativa legislativă în şedinţa din 8 decembrie 2010.

Propunerea legislativă are ca obiect de reglementare modificarea Legii nr.571/2003 privind Codul Fiscal, cu modificările şi completările ulterioare, în sensul sprijinirii şi protejării întreprinderilor mici şi mijlocii prin măsuri privind reducerea cotei impozitului pe profit, de la 16% la 15%, investirea în domeniul cercetării, prelungirea termenului pentru unele facilităţi, neimpozitarea pe anul următor a veniturilor rezultate din tranzacţionarea titlurilor de participare pe piaţa autorizată.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din  25 ianuarie 2011.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, nr.1204 din 08.10.2010 şi punctul de vedere al Guvernului nr. 2760 din 08.10.2010, prin care nu susţine adoptarea acestei propuneri legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, deoarece implementarea ei ar duce la influenţe financiare negative asupra bugetului de stat, punând în dificultate respectarea angajamentului luat de statul român faţă de Fondul Monetar Internaţional.
În raport de obiectul şi conţinutul reglementării, propunerea legislativă face parte din categoria legilor ordinare. 
                   PREŞEDINTE,                                          SECRETAR,

                    Daniel BUDA                                  Alina-Ştefania Gorghiu

